A BIZOTTSÁG HATÁROZATA
(2004. szeptember 20.)
az építési termékek megfelelőségének a 89/106/EGK tanácsi irányelv 20. cikke (2) bekezdése szerinti, a szennyvíz-elvezetési és -kezelési termékekre vonatkozó igazolási eljárásról szóló, 97/464/EK bizottsági határozat módosításáról
(az értesítés a B(2004) 3488. számú dokumentummal történt)
(EGT vonatkozású szöveg)
(2004/663/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 1882/2003/EK irányelvvel (1) módosított, az építési termékekre vonatkozó tagállami törvények, rendeletek és közigazgatási rendelkezések közelítéséről szóló, 1988. december 21-i, 89/106/EGK tanácsi irányelvre (2) és különösen annak 13. cikke (4) bekezdésére,
mivel:
(1)
A Bizottság már elfogadta az építési termékek megfelelőségének a 89/106/EGK irányelv 20. cikke (2) bekezdése szerinti, a szennyvíz-elvezetési és -kezelési termékekre vonatkozó igazolásról szóló, 1997. június 27-i 97/464/EK határozatot (3).
(2)
A 89/106/EGK irányelv 13. cikkének (2) bekezdése előírja, hogy a megfelelőséget az irányelv III. mellékletével összhangban kell meghatározni. Ezért nem kell hivatkozni a 13. cikk (3) bekezdésének a) és b) pontjára a 13. cikk (4) bekezdése szerint a megfelelőség igazolási eljárás előírásakor. A 97/464/EK határozat szövegét egyszerűsíteni kell ennek a hivatkozásnak az elhagyásával.
(3)
A szennyvíz-elvezetési és -kezelési termékcsaládok áttekintését követően, és a tűzzel szembeni viselkedés tekintetében a tagállamok szabályozási igényei kielégítésének szükségességét figyelembe véve, ki kell egészíteni a megfelelőség igazolási eljárásokat a tűzzel szembeni viselkedési jellemzők tekintetében.
(4)
Az „Épületeken kívüli szennyvíz-elvezetési és -kezelési termékek (3/3)” termékcsalád áttekintését követően magasabb biztonsági szintet kell biztosítani a gépjárművek és gyalogosok által használt területeken való használatra szánt búvónyílás-tetőkhöz és víznyelő-tetőkhöz.
(5)
Ebből következően tehát a fentieknek megfelelően módosítani kell a 97/464/EK határozatot.
(6)
Az ebben a határozatban előírt intézkedések összhangban vannak az Építési Állandó Bizottság véleményével,
ELFOGADTA EZT A HATÁROZATOT:
1. cikk
A 97/464/EK határozat a következőképpen módosul:
1.
Az 1. cikk helyébe a következő szöveg lép:
„1. cikk
(1) Az I. mellékletben meghatározott termékek megfelelőségét a II. mellékletben meghatározott eljárásokkal kell igazolni.
(2) Amikor az 1. bekezdésben hivatkozott termékekre tűzzel szembeni viselkedésre vonatkozó rendeletek is vonatkoznak, a tűzzel szembeni viselkedési jellemzők tekintetében a megfelelőségüket a III. mellékletben foglalt eljárásokkal kell igazoltatni.”
2.
A mellékletek ennek a határozatnak a mellékletével összhangban módosulnak.
2. cikk
Ennek a határozatnak a tagállamok a címzettjei.
Kelt Brüsszelben, 2004. szeptember 20-án.